Source: https://reporter.si/clanek/svet/s-politiko-zaposleni-berlusconi-nima-casa-za-sodisce-449016
Timestamp: 2020-08-11 06:14:31+00:00

Document:
S politiko zaposleni Berlusconi nima časa za sodišče | Revija Reporter
S politiko zaposleni Berlusconi nima časa za sodišče
STA 24. mar. 2013 6:00 | Osveženo: 10:01 / 09.8.2017
Sodišče v Milanu je zaradi političnih obveznosti obtoženega preložilo za včeraj predvideno obravnavo v prizivnem postopku zoper nekdanjega italijanskega premiera Silvia Berlusconija. Sojenje, v katerem se Berlusconi zagovarja zaradi davčne utaje pri poslovanju njegovega podjetja Mediaset, se bo nadaljevalo 20. aprila.
Sodišče je sprejelo prošnjo Berlusconijevih odvetnikov za preložitev obravnave, češ da se politik ne more udeležiti sojenja, ker se mora srečati z vodstvom svoje stranke Ljudstvo svobode. Ker se je napovedovalo, da bi lahko bila včeraj že izrečena sodba v tem primeru, sedaj po navedbah francoske tiskovne agencije AFP ni mogoče pričakovati sodbe pred koncem aprila.
Berlusconi je pred sodišče stopil 1. marca in povedal, da ni zagrešil davčne utaje, za kar je bil na prvi stopnji oktobra lani obsojen na zaporno kazen.
Sodišče v Milanu je 76-letnega milijarderja zaradi davčne utaje oktobra lani obsodilo na štiriletno zaporno kazen in petletno prepoved opravljanja javnih funkcij. Sodniki so v primeru pritrdili obtožbam tožilstva, da je Berlusconijevo medijsko podjetje Mediaset pri nakupu televizijskih in filmskih pravic v ZDA prirejalo računovodske izkaze. S tem se je Mediaset v 90. letih prejšnjega stoletja izognil plačilu več milijonov evrov davkov.
Zaporno kazen so Berlusconiju v skladu s splošno amnestijo nato znižali na leto dni, izvršitev obeh kazni pa zadržali do prizivnega postopka, ki so ga prekinile predčasne parlamentarne volitve.
Berlusconiju v Milanu sodijo tudi zaradi obtožb, da je imel odnos z mladoletno prostitutko Karimo El Mahroug, znano pod vzdevkom Ruby.
Berlusconijevi odvetniki so prejšnji teden zaradi domnevne pristranskosti milanskih sodnikov zahtevali preselitev sodnih postopkov iz Milana v Brescio. Po poročanju medijev bosta postopka v zvezi z Mediasetom in Ruby suspendirana, vse dokler sodišče ne razsodi o tej prošnji.
Na osrednjem trgu v Rimu pa je včeraj popoldne potekal shod desnosredinskega tabora v podporo Berlusconiju, na katerem se je zbralo več deset tisoč ljudi. Njegovi privrženci vztrajajo, da je nekdanji premier žrtev sodnikov, ki ga preganjajo iz političnih razlogov. Shoda so se udeležili tudi številni poslanci Berlusconijeve stranke.
Berlusconi je privržence pozval, naj se pripravijo na nove parlamentarne volitve. "Vidim, da ste pripravljeni na volilno kampanjo in tudi jaz vam lahko sedaj uradno povem - tudi jaz sem pripravljen," je dejal pred več tisoč privrženci, ki so prišli iz vse države, poroča AFP.
Dodal je, da če si bo vodja levosredinske koalicije Pier Luigi Bersani, ki je v petek dobil mandat za sestavo nove vlade, še naprej prizadeval za oblikovanje manjšinske vlade, da bo njegova opozicija zelo trda, tako v parlamentu kot na ulici. Če Bersaniju vlade ne bo uspelo oblikovati, "pa ne gre izgubljati časa in se je treba vrniti na volišča," je dodal.
Bersani je sicer posvete o novi vladi že začel. V ponedeljek se bo srečal s predstavniki parlamentarnih strank.

References: sodišče 
 sodišče

Sodišče 

Sodišče 
 sodišče 

Sodišče 
 sodišče